આપણે રોઝ ડે ઉજવીએ છીએ. ફૂલોના રંગ પ્રમાણે પ્રેમની પરાકાષ્ઠા નક્કી કરીએ છીએ આપણે. પરંતુ જે રંગ પેલી વ્યકિતને જોતાં એની આંખમાં દેખાયો હોય એ રંગ ગુલાબ પર કઇ રીતે લાવવો? પ્રેમ થાય છે ત્યારે એક આકાશ આપણામાં ઊછરે છે... સુગંધને પાંખો ફૂટે છે... ઘરના અરીસામાં કોઇક રહેવા આવે છે... રીંગ વાગ્યા વગર રણકે છે કશુંક... સામેવાળાને આપણો ચહેરો જોવાની મઝા પડે છે... તમે થોડાંક પગલાંઓ ચાલ્યા હોવ અને ભવોભવનું સરનામું મળે... પ્રેમ શબ્દ નથી સ્થિતિ છે... એ બસ, ટ્રેન કે મુસાફરીમાં બાજુવાળા જોડે થતો ટાઇમપાસ નથી. પ્રેમ આત્માનો આવિષ્કાર છે... એકબીજાનો સ્વીકાર છે... સ્વાર્થનો ઉધ્ધાર છે... સપનાની સવાર છે.